د شام په الپو ښار کښې جگړه روانه ده
د شام حکومت مخالفینو د ملگرو ملتونو د امنیتي شورا یا سکیورټې کاؤنسل نه غوښتنه کړې ده چې د الپو په صورتحال دې بیړنۍ غونډه ووکړي. مخالفین وائي حکومت په الپو کښې د قتل عام منصوبه سازي کوي
د شام په الپو ښار کښې د حکومتي ځواکونو او باغیانو په منځ کښې جگړه روانه ده او رپورټونه وائي حکومتي ځواکونه د مخالفینو خلاف ټینکونه او توپخانه استعمالوي. یوه ورځ وړاندې باغیانو د حکومت حمله پشا وو تمبوله. برطانیه کښې میشته د شام د انساني حقوقو یوې ډلې وئیلې الپو کښې د اتوار په ورځ جگړه زیاتره د ښار په جنوب غربي برخه کښې روانه ده. الپو د شام تجارتي مرکز دی او هلته جنگ د حکومت او د مخالفینو د پاره ډیر اهم گڼلی کیږي. د شام حکومت مخالفینو د ملگرو ملتونو د امنیتي شورا یا سکیورټې کاؤنسل نه غوښتنه کړې ده چې د الپو په صورتحال دې بیړنۍ غونډه ووکړي. مخالفین وائي حکومت په الپو کښې د قتل عام منصوبه سازي کوي. بل اړخته، د شام خارجه وزیر ولید المعلم د شام د ملگري هیواد ایران دوره کړې ده. ایران ته د هغه د سفر په حقله د وړاندې نه څه اعلان نه وو شوی. د ایران سرښار تهران کښې په یو خبري کانفرنس کښې د وینا په مهال ولید المعلم وویل الپو کښې د شام مخالفینو ته به ارو مرو ماتی ورکړی کیږي. او د ایران خارجه وزیر علي اکبر صالحي وئیلي که چرې شام کښې د بشارالسد حکومت نسکوریږي نو د سیمې د پاره به سخت حالات رامنځته شي. او اردن د اتوار په ورځ په رسمي توگه د خیمو د هاغه کیمپ پرانسته کړې ده چې د شام د بې کوره شوؤ خلکو د پاره يي جوړ کړی دی. د اردن خارجه وزیر نصیر جوده وئیلي د شام ١۴٢٠٠٠ خلک په اردن کښې په پناه اخستلو مجبور شوې دي. ترکې کښې هم ۴۴٠٠٠ شامیان پناگزین شوې دي. ملگرو ملتونو وئیلي تیر کال د مارچ د میاشت راهسې د شام په کړکیچ کښې د ١٧٠٠٠ زیات کسان وژل شوې دي.